
	Z A P I S N I K s 7. sjednice  Komisije za Statut, Poslovnik i normativnu djelatnost Gradskog vijeća Grada Opatije održane 28. travnja 2026. godine u Gradskoj vijećnici s početkom u 16.33 sati.
„Prof.dr.sc. Axel Luttenberger je iznio da je na sjednici Gradskog vijeća koja je sazvana za 30. travnja predložena i točka dnevnog reda „Izvješće o radu davatelja javne usluge sakupljanja komunalnog otpada Komunalac d.o.o. Jurdani za 2025. godinu“. Istaknuo je da je predmetno Izvješće sastavljeno na nezakonit način. Naime, od 2013. godine Zakon o održivom gospodarenju otpadom, kasnije i Uredba i tadašnji zakoni traže odvajanje biootpada kao najvažnije frakcije. To se na području Grada Opatije u suštini ne radi. U ovom izvješću na prijevarni način se kaže da je kao biorazgradivi otpad, a i taj naziv je kriv jer se misli da je biorazgradivi zeleni otpad što nije točno, postavljen tada 64 tone od ukupno 3.883 tona koja je predano na županijski centar za gospodarenje otpadom Marišćina miješanog komunalnog otpada. U svim literaturnim prikazima biootpad je 25% cjelokupnog otpada. Znači, ta dva podatka govore da se otpad ne odvaja iako je to zakonska obveza. U Voloskom gdje stanuje ima dvije kante „kretenski“ odvajanja otpada (korisno i nekorisno i nereciklirano itd.) i djelatnici Komunalca odvoze jedanput tjedno s malim kamionom zbog uske ulice i ubacuje skupa kao miješani otpad jedno i drugo. Napomenuo je da na Krku ima pet kanti za otpad. Poslao je maloprije na mail članovima Komisije fotografiju tih pet kanti s rasporedom odvožnje, od kojih je najveća za biootpad koja se odvozi dva puta tjedno. Zamolio je Grad Opatiju da konačno počne poštivati Zakon o gospodarenju otpadom i da prestane miješanim otpadom kao iz 19. stoljeća plaćati ogromne količine miješanog otpada na županijski centar za gospodarenje otpadom Marišćina koja je ekonomska i ekološka katastrofa. Nadalje je vezano za biootpad opisao da će sječi grane u svom dvorištu, te ih nema gdje odložiti nego ih mora voziti na reciklažno dvorište u Jurdanima. A na Krku ima ogromnu kantu za biootpad koja se odvozi dva puta tjedno na pragu. Zamolio je i pročelnika Upravnog odjela za komunalni sustav i zaštitu okoliša, za što naravno mora imati političku podršku, da posjeti komunalno društvo Ponikve na Krku kako bi se predstavnici Grada upoznali kako taj sustav funkcionira i da se on počne provoditi i u Opatiji. „
Neodvajanje otpada i nezakonito ponašanje Grad Opatija brani na šokantni način. Posebno je štetna teza pročelnika Vlaha, mag.iur, univ.spec.crim., iz istog zapisnika koji navodi „Miješani otpad na Marišćini je dva i pol puta jeftiniji nego bilo gdje da se odnese reciklabilni otpad u Republici Hrvatskoj“. To je na razini kao da ja kažem da kada napunim vozilo gorivom na pumpnoj stanici uvijek jednostavno pobjegnem i ne platim ništa. To mi je svaki put jeftinije najmanje 50 eura, a godišnje uštedim nekoliko tisuća eura, ali će me svaki manje obučeni kriminalist pronaći  i zakonski ću odgovarati.
Slijedom iznijetog, izračun iznos cijene obvezne minimalne javne usluge s obrazloženjem načina na koji je određena temelji se na bahatom nepoštivanju odredbi Zakona o gospodarenju otpadom, pa je stoga neprihvatljiv.

	Primjedba se ne odnosi na tekst Prijedloga Odluka o dopuni Odluke o komunalnim djelatnostima na području Grada Opatije, već na način zbrinjavanja otpada.

